**Конференција за платните системи и системите за порамнување хартии од вредност**

Народната банка на Република Македонија, во соработка со централните банки на Холандија и Португалија, ќе ја одржи Деветтата конференција за **платните системи и системите за порамнување хартии од вредност**. Конференцијата ќе се одржи во **Охрид, во периодот од 5 до 8 јуни 2016 година.**

Конференцијата ќе има меѓународен карактер и на неа ќе земат учество претставници од деловните банки, финансиските институции и регулаторите на инфраструктурата на финансиските пазари во Република Македонија, како и претставници од централните банки од земјите на Централна, Источна и Југоисточна Европа, како и од земјите од регионот на Црното Море, Блискиот Исток и Северна Африка. Конференцијата ќе се одвива на англиски јазик.

Целта на оваа конференција е да ги поврзе експертите од финансискиот сектор за да се продлабочи знаењето во делот на платните системи и системите за порамнување на хартиите од вредност и да се овозможи размена на информации за голем број прашања од оваа област.

Конференцијата ќе опфаќа теми преку кои предавачите, покрај останатото, ќе се осврнат на улогата на централните банки во платните системи и системите за порамнување на хартиите од вредност, најновата регулатива во сферата на пплатните системи и услуги (PSD2, PAD, IF), тековниот развој во управувањето со обезбедувањата и управувањето со ликвидноста, најновите трендови и софистицирани технологии за мали плаќања, усогласеноста со прописите (compliance) во сферата на плаќањата итн. Воедно, на Конференцијата ќе се одржи и презентација за новата платежна статистика на Народната банка, изработена и приспособена во согласност со Регулативата на ЕЦБ и најдобрите практики на земјите од ЕУ. Од особен придонес ќе биде и презентацијата на новите принципи за инфракструктурата на финансиските пазари, како меѓународно прифатени стандарди за надгледување на платните системи.